Diari Oficial de la Generalitat Valenciana


Sumari del DOGV 5945, del 02-02-2009 (2009/766)

RESOLUCIÓ de 26 de gener de 2009, del director general de Relacions amb les Corts i Secretariat del Consell, de la Conselleria de Presidència, per la qual es disposa la publicació del conveni de col·laboració entre el Ministeri de Foment i la Generalitat, per al finançament de les obres de rehabilitació de l'antic convent del Carme com a seu museística a Valencia.
------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5945

Data del DOGV
:   02-02-2009

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2009/766


Data del document
:   26-01-2009

Organisme emissor
:   Conselleria de Presidència

Tipus de document
:   Resolució

Descriptors 

:   * València
    * administració central
    * museu
    * cooperació administrativa

RESOLUCIÓ de 26 de gener de 2009, del director general de Relacions amb les Corts i Secretariat del Consell, de la Conselleria de Presidència, per la qual es disposa la publicació del conveni de col·laboració entre el Ministeri de Foment i la Generalitat, per al finançament de les obres de rehabilitació de l'antic convent del Carme com a seu museística a Valencia. [2009/766]  
El Ministeri de Foment i la Generalitat han subscrit, després de la tramitació prèvia reglamentària, el 18 de desembre de 2008, el conveni de col·laboració per al finançament de les obres de rehabilitació de l'antic convent del Carme com a seu museística a València.  
En compliment del que establix l'article 8.2 de la Llei de Règim Jurídic de les Administracions Públiques i del Procediment Administratiu Comú, cal publicar en el Diari Oficial de la Comunitat Valenciana l'esmentat conveni, que ha quedat inscrit en el Registre de Convenis de la Generalitat amb el número 0046/2009, i que figura com a annex d'esta resolució.  
València, 20 de gener de 2009.- El director general de Relacions amb les Corts i Secretariat del Consell: Ángel Mompó Romero.  
Conveni de col·laboració entre el Ministeri de Foment i la Direcció General de Patrimoni Cultural Valencià per al finançament de les obres de rehabilitació de l'antic convent del Carme com a seu museística a València  
Madrid, 18 de desembre de 2008  
Reunides  
Per una part, Magdalena Álvarez Arza, ministra de Foment, que actua en nom i representació del Govern de la nació, en virtut del que establix la disposició addicional tretzena de la Llei 30/1992, de Règim Jurídic de les Administracions Públiques i Procediment Administratiu Comú, en la redacció que en fa la Llei 4/1999, de 13 de gener, de Reforma de la Llei 30/1992, i amb l'autorització prèvia atorgada per la Comissió Delegada del Govern per a la Política Autonòmica el 23 de juny 2008.  
I per l'altra, Paz Olmos Peris, directora general de Patrimoni Cultural Valencià, facultada per a este acte per l'acord del Consell de 28 de novembre de 2008 i per la delegació de firma de la consellera de Cultura i Esport de la Generalitat d'11 de desembre de 2008.  
Les dos parts tenen capacitat plena per a formalitzar el present conveni, i en virtut d'això,  
Exposen  
Primer. Que el Ministeri de Foment té capacitat jurídica per a formalitzar el present conveni d'acord amb les competències que li atorga la Constitució espanyola de 1978 en l'article 149.1, apartats 20, 21 i 24, quant a les obres públiques d'interés general, així com d'acord amb l'article 68 de la Llei 16/1985, de 25 de juny, de Patrimoni Històric Espanyol, i l'article 58 del Reial Decret 111/1986, de 10 de gener, de Desplegament Parcial de la Llei de Patrimoni Històric Espanyol.  
Segon. Que el Ministeri de Foment, a través de la Sotssecretaria, tal com establix l'article 11 del Reial Decret 1476/2004, de 18 de juny, pel qual es desplega l'estructura orgànica del Ministeri de Foment, té un programa pressupostari per a les actuacions relacionades amb l'1% cultural, consistent en la realització de les obres necessàries per a la conservació, millora i rehabilitació, en virtut del que establix el quart acord subscrit entre el Ministeri de Foment i el Ministeri de Cultura el 28 d'abril de 2005 per a l'actuació conjunta en el patrimoni històric espanyol.  
Tercer. Que la Generalitat disposa del ple domini de l'edifici sobre el qual es desplega el projecte.  
Quart. Que la consellera de Cultura i Esport de la Generalitat va presentar en el seu dia davant del Ministeri de Foment el corresponent projecte d'execució de la rehabilitació de l'antic convent del Carme com a seu museística, estauració del dormitori, aula capitular i refectori, aprovat reglamentàriament.  
Cinqué. Que les obres de rehabilitació de l'antic convent del Carme com a seu museística, restauració del dormitori, aula capitular i refectori, s'inclouen en la llista d'actuacions integrants del Programa d'Intervenció en el Patrimoni Arquitectònic d'Interés Històric o Artístic.  
Sisé. Que el finançament de les obres de rehabilitació de l'antic convent del Carme com a seu museística, restauració del dormitori, aula capitular i refectori, va ser aprovat per la Comissió Mixta en la reunió de 25 de febrer de 2008 per a ser finançat amb els fons de l'1% Cultural generats per la contractació d'obra pública del Ministeri de Foment.  
Seté. Que la possibilitat jurídica de formalitzar les relacions entre les parts interessades pot efectuar-se per mitjà de l'establiment d'un conveni, tal com es preveu en l'article 4.1, apartat c, de la Llei 30/2007, de 30 d'octubre, de Contractes del Sector Públic, precepte que deixa fora de l'àmbit de la legislació de contractes de les administracions públiques els convenis de col·laboració que firme l'administració general de l'Estat amb les comunitats autònomes, si bé els principis de la legislació mencionada s'aplicaran subsidiàriament per a resoldre els dubtes i les llacunes que puguen plantejar-se en el seu desplegament.  
Huité. Que per a la materialització del finançament es requerix que este ministeri i la Conselleria de Cultura i Esport de la Generalitat formalitzen el present conveni plurianual d'acord amb les següents  
Clàusules  
Primera. Que l'objecte d'este conveni és el finançament i l'execució de les obres contingudes en el projecte d'execució de la rehabilitació de l'antic convent del Carme com a seu museística, restauració del dormitori, aula capitular i refectori. Amb un pressupost de contracta de 2.297.787,08 €, IVA inclòs. L'esmentat projecte ha sigut aportat per la Conselleria de Cultura i Esport de la Generalitat.  
Segona. El Ministeri de Foment, a través de la Sotssecretaria, ha tingut en compte, dins de la distribució dels recursos pressupostaris provinents del percentatge a què es referix l'article 68 de la Llei 16/1985, de 25 de juny, de Patrimoni Històric Espanyol (1% Cultural), la necessitat d'assignar a les obres a què es referix el present conveni la quantitat màxima d'1.148.893,54 €, distribuïts en quatre exercicis pressupostaris, amb l'assignació de 344.668,06 € a càrrec del present exercici econòmic, de 344.668,06 € per a l'any 2009, de 287.223,39 € per al 2010 i de 172.334,03 € per al 2011. Esta aportació representa el 50% del pressupost de contracta.  
Estes anualitats, en vista del ritme d'execució de les obres i justificadament, podran ser objecte de reajustament i modificació per part del Ministeri de Foment, sense alterar, en tot cas, la quantitat màxima de la despesa establida.   
Tercera. La Conselleria de Cultura i Esport de la Generalitat es compromet al cofinançament de les obres i assigna, per la seua part, 1.148.893,54 € al finançament del 50% restant necessari per a l'adjudicació de les obres. Tindrà caràcter plurianual i s'abonarà a càrrec de l'aplicació econòmica 06.38.95.967.51.5, Projecte EM 780 dels pressupostos de la Generalitat, distribuït en tres exercicis pressupostaris:  
2009: 689.336,12 €  
2010: 287.223,39 €  
2011: 172.334,03 €  
L'import de les ajudes o subvencions per a les actuacions previstes en este conveni en cap cas podrà ser d'una quantitat que, aïlladament o en concurrència amb subvencions o ajudes d'altres administracions públiques o d'altres ens públics o privats, nacionals o internacionals, supere el cost de les actuacions previstes en este conveni que ha de desplegar la Generalitat.   
Quarta. La Conselleria de Cultura i Esport de la Generalitat es compromet a adjudicar les obres en el termini de tres mesos des de la data del present conveni, cosa que haurà de comunicar a la Subdirecció General de Gestió d'Ajudes, Subvencions i Projectes de la Sotssecretaria com més prompte millor.  
Cinquena. L'aportació indicada en la clàusula segona per a l'any 2008 s'abonarà a la Conselleria de Cultura i Esport de la Generalitat quan es firme el present conveni, i haurà d'estar justificada l'1 de juny de 2009. Este termini podrà ser prorrogat amb la conformitat prèvia de les dos parts, expressada en la comissió de seguiment establida en la clàusula huitena.  
L'aportació establida per a cada una de les anualitats següents es farà efectiva amb la justificació prèvia de la inversió dels fons rebuts i, si és el cas, de la part proporcional que corresponga a Conselleria de Cultura i Esport de la Generalitat, tal com es descriu en el paràgraf següent.  
La justificació de la inversió es realitzarà per mitjà de l'enviament mensual, a la Subdirecció General de Gestió d'Ajudes, Subvencions i Projectes de la Subsecretaria, de les caràtules de les certificacions d'obra executada, aprovades i abonades per Conselleria de Cultura i Esport de la Generalitat, acompanyades de fotografies de l'estat actual de l'obra en la data de l'emissió de cada certificació.  
Es considerarà justificada la inversió quan l'import total de les certificacions signifique que s'han invertit les aportacions procedents del Ministeri de Foment i, si és el cas, les corresponents a la Conselleria de Cultura i Esport de la Generalitat.  
La inversió corresponent a l'última anualitat quedarà justificada de la mateixa manera que s'indica en el paràgraf anterior i si s'ha complit l'objecte del conveni.  
En el cas que es produïra un reajustament i s'acumularen en anys posteriors els imports d'almenys dos anualitats, l'abonament de les quantitats acumulades podria realitzar-se fraccionadament i segons el criteri del Ministeri de Foment, mantenint els imports inicialment previstos.  
Sisena. L'aportació financera a càrrec del Ministeri de Foment establida pel present conveni està vinculada exclusivament al finançament de les obres mencionades en la clàusula primera. La resta de les obres no incloses en el projecte aportat i que fóra necessari realitzar, així com les inversions necessàries que siguen conseqüència d'obres complementàries, modificats o revisions de preus, liquidació, etc., i suposen un excés sobre la quantitat màxima indicada en la clàusula segona, i qualsevol altra despesa produïda per honoraris facultatius de redacció de projecte o direcció de les obres objecte d'este conveni, seran exclusivament a càrrec de la Conselleria de Cultura i Esport de la Generalitat, que podrà fer front a les dites despeses per mitjà dels seus propis recursos o qualsevol altra font de finançament.  
El Ministeri de Foment haurà de ser puntualment informat de les possibles modificacions amb l'enviament dels informes i les autoritzacions preceptives.  
Setena. La Sotssecretaria de Foment podrà comprovar en tot moment per mitjà de les inspeccions que considere oportunes l'efectivitat de la inversió realitzada en les obres objecte del present conveni, i a este efecte podrà sol·licitar a la Conselleria de Cultura i Esport de la Generalitat l'enviament de tots els informes i aclariments que considere necessaris, i de la documentació gràfica i escrita en què es reflectisca la situació de les obres. Una vegada acabats els treballs, la Conselleria de Cultura i Esport de la Generalitat enviarà a la Subdirecció General de Gestió d'Ajudes, Subvencions i Projectes de la Subsecretaria una còpia de l'acta de recepció de les obres amb la documentació gràfica i escrita que reflectisca la realitat del final d'obra.  
Quan les obres s'acaben, la Conselleria de Cultura i Esport de la Generalitat remetrà al Ministeri de Foment un informe complet dels treballs realitzats, amb documentació gràfica, escrita i fotogràfica, en format digital i de qualitat suficient, que reflectisca la situació inicial, l'evolució de les obres i la realitat final.  
Huitena. Per al seguiment dels acords del present conveni es crearà una comissió formada per quatre persones, dos per cada un dels organismes firmants. Per part del Ministeri de Foment, un tècnic de la Subdirecció General d'Ajudes, Subvencions i Projectes i el director de l'Àrea de Foment de la Delegació del Govern de la comunitat autònoma, o persones en qui deleguen, i per part de la Conselleria de Cultura i Esport de la Generalitat, dos persones designades per la Conselleria. El règim jurídic d'esta comissió s'ajustarà al capítol II del títol II de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
La funció de la comissió de seguiment serà coordinar els organismes firmants del present conveni, fer el seguiment de l'execució de l'obra, conéixer les propostes d'imatge i difusió institucional i traslladar a la Subdirecció General de Gestió d'Ajudes, Subvencions i Projectes les incidències que puguen afectar la correcta execució de l'obra i la programació de les anualitats següents.  
Novena. Serà causa de resolució d'este conveni l'incompliment de les clàusules. Si la resolució del conveni es produïra per una causa no imputable al Ministeri de Foment, la Conselleria de Cultura i Esport de la Generalitat tornaria al Ministeri l'import rebut.  
Deu. Als efectes d'informació i de coneixement públic, durant el temps de duració de l'obra, s'instal·larà en un lloc visible des de la via pública un cartell o element publicitari de les dimensions, tipus i contingut que facilitarà el Ministeri de Foment. Tota la publicitat institucional i la imatge de l'obra durant l'execució hauran de ser supervisades pel Ministeri de Foment.  
De la mateixa manera, es comprometen a indicar, en qualsevol difusió pública de les obres, la participació dels organismes que hi han intervingut, fins i tot en el cas que la dita difusió es faça després de l'acabament dels treballs, i se n'haurà d'enviar una còpia als firmants.  
La col·laboració dels ministeris de Foment i de Cultura a càrrec de l'1% Cultural haurà de quedar expressament indicada de forma permanent per mitjà de la col·locació d'una placa de les característiques que facilitarà el Ministeri de Foment en un lloc visible de l'accés a l'àmbit d'actuació en el moment de la inauguració o la recepció de les obres.  
La Conselleria de Cultura i Esport de la Generalitat notificarà al Ministeri de Foment la proximitat de la finalització de les obres. Els possibles actes protocol·laris o de difusió: inauguració, portes obertes al públic o premsa, etc., així com els aspectes formals: invitacions, dossier de premsa, etc., hauran de programar-se amb l'antelació necessària de forma coordinada i de comú acord entre les dos parts.  
Onze. El present conveni tindrà efectivitat a partir de la data de la subscripció, i es considerarà conclòs amb l'acabament de les obres objecte del conveni.  
Dotze. El present conveni té naturalesa administrativa i es regirà pel que disposen els articles 4, apartat 4 i 9, de la Llei 30/1992, de 26 de novembre, de Règim Jurídic de les Administracions Públiques i del Procediment Comú, modificada per la Llei 4/1999, i totes altres normes de dret administratiu aplicables, i la jurisdicció contenciosa administrativa és la competent per a entendre en els litigis que pogueren sorgir-hi.  
I, com a prova de conformitat, subscriuen el present conveni en el lloc i la data indicats al començament, en dos exemplars, que queden un en poder de cada part, i a un sol efecte.  
La ministra de Foment: Magdalena Álvarez Arza.  
La directora general de Patrimoni Cultural Valencià: Paz Olmos Peris.